**Pătimesc amintirile şi ard**

*Agafia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

iubite,

te caut atât în necuprinsul meu

încât lăcrimează aşteptarea rostogolită

prin corbi şi castani;

sunt tot mai sărace cuvintele ce mi-au rămas,

am să le strâng să-mi fie pernă

când noaptea greu se reazămă de pleoape

şi neagră-mi creşte ziua.

pătimesc amintirile şi ard

şi tot mai adânc aud cum se sting

păsările noastre albe.

dar cui să-i mai spun

şi cine să audă

în nopţile cu miros de lămâiţă

copila aceea cu ochi de chilimbar

şi râs de miozotis

cum trece dureros de tăcută,

oarbă şi surdă la viclenia timpului.

am să-mi aşez zilele rămase

în braţele ei

niciodată înclinate spre apus,

cu o sete verticală de înalt,

să simt cum alunec

în verde şi norii

până când mă voi aşeza descântec

să mă toarcă pământul

fir de iarbă, fir de apă

sau alt călător.

da-mi mâna şi-o floare de lotus

să-mi lumineze drumul la răsăritul iubirii!